text: Eftersøgning indstilles
  18 december 2013 kl. 08.53
  Syd- og Sønderjyllands Politi har nu indstillet eftersøgningen af en 47-årig mand i vadeområdet syd for Rømø.
  - Vi har nu været overalt og ikke fundet andre spor end den forladte bil, siger vagtchef Ole Aamand til TV SYD.
  Den 47-årig forlod sit hjem i Højbjerg ved Aarhus den 11. december i deprimeret sindstilstand. 
  Natten til mandag blev mandens bil så fundet på Skiffervej lige nord for den lille by Hjerpsted ud til Vadehavet. Området ligger på fastlandet syd for Rømø.
  Derfor har Syd- og Sønderjyllands Politi ledt med hunde langs kysten og i det kystnære område, og en helikopter har også været sat ind. Indtil nu altså uden resultat.
  